Κανονισμός (ΕΚ) αριθ. 945/2001 της Επιτροπής

της 15ης Μαΐου 2001

για την τροποποίηση του κανονισμού (ΕΚ) αριθ. 1701/2000 σχετικά με το άνοιγμα διαγωνισμού για τον καθορισμό της επιστροφής κατά την εξαγωγή μαλακού σίτου προς όλες τις τρίτες χώρες, με εξαίρεση την Πολωνία και ορισμένες χώρες ΑΚΕ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2),

τον κανονισμό (ΕΚ) αριθ. 1501/95 της Επιτροπής, της 29ης Ιουνίου 1995, για τη θέσπιση ορισμένων λεπτομερών κανόνων εφαρμογής του κανονισμού (ΕΟΚ) αριθ. 1766/92 του Συμβουλίου όσον αφορά τη χορήγηση επιστροφών κατά την εξαγωγή, καθώς και τα μέτρα τα οποία πρέπει να λαμβάνονται σε περίπτωση διαταραχής της αγοράς στον τομέα των σιτηρών(3), όπως τροποποιήθηκε τελευταία από τον κανονισμό (ΕΚ) αριθ. 602/2001(4), και ιδίως το άρθρο 4,

Εκτιμώντας τα ακόλουθα:

(1) Ο κανονισμός (ΕΚ) αριθ. 1701/2000 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 293/2001(6), προβλέπει το άνοιγμα διαγωνισμού για τον καθορισμό της επιστροφής κατά την εξαγωγή που αναφέρεται στο άρθρο 4 του κανονισμού (ΕΚ) αριθ. 1501/95.

(2) Για να καλυφθούν ενδεχόμενες ανάγκες μαλακού σίτου στην παγκόσμια αγορά κατά το τέλος της περιόδου εμπορίας 2000/01, κρίνεται απαραίτητο να παραταθεί αμέσως ο εν λόγω διαγωνισμός μέχρι τις 31 Μαΐου 2001.

(3) Ο κανονισμός ΕΚ) αριθ. 1701/2000 προβλέπει ειδική διάρκεια ισχύος για τα πιστοποιητικά που εκδίδονται στο πλαίσιο του εν λόγω κανονισμού, που θα πρέπει να ανταποκρίνεται στις ανάγκες της παγκόσμιας αγοράς για την περίοδο εμπορίας 2000/01.

(4) Για να εξασφαλισθεί ότι η εξαγωγή του κατακυρωθέντος μαλακού σίτου κατά την περίοδο εμπορίας 2000/01 καλύπτει μόνο τις ανάγκες της παρούσας περιόδου εμπορίας, είναι αναγκαίο να προβλεφθεί μια βραχύτεη διάρκεια ισχύος των εκδιδόμενων πιστοποιητικών εξαγωγής και να προβλεφθεί η απαίτηση να διεκπεραιωθούν οι τελωνειακές διατυπώσεις το αργότερο μέχρι τις 30 Ιουνίου 2001.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρησης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1701/2000 τροποποιείται ως εξής:

1. Στο άρθρο 1, η παράγραφος 3 αντικαθίσταται από το ακόλουθο κείμενο: "3. Ο διαγωνισμός είναι ανοιχτός μέχρι τις 31 Μαΐου 2001. Κατά τη διάρκειά του, πραγματοποιούνται εβδομαδιαίοι διαγωνισμοί για τους οποίους οι ποσότητες και οι ημερομηνίες κατάθεσης καθορίζονται στην προκύρηξη του διαγωνισμού."

2. Στο άρθρο 4, η παράγραφος 2 αντικαθίσταται από το ακόλουθο κείμενο: "2. Τα πιστοποιητικά εξαγωγής που εκδίδονται στο πλαίσιο του παρόντος διαγωνισμού ισχύουν από την ημερομηνία της έκδοσής τους, σύμφωνα με την παράγραφο 1, μέχρι τις 30 Ιουνίου 2001. Οι υπερθεματιστές επισυνάπτουν στις προσφορές τους γραπτή ανάληψη υποχρέωσης να πραγματοποιήσουν το αργότερο μέχρι τις 30 Ιουνίου 2001 τις τελωνειακές διατυπώσεις εξαγωγής."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Μαΐου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 21.

(2) ΕΕ L 193 της 29.7.2000, σ. 1.

(3) ΕΕ L 147 της 30.6.1995, σ. 7.

(4) ΕΕ L 89 της 29.3.2001, σ. 16.

(5) ΕΕ L 195 της 1.8.2000, σ. 18.

(6) ΕΕ L 43 της 14.2.2001, σ. 10.